| **Muistio** |  |
| --- | --- |
|  | VN/29553/2022 |
|  |  |
| 8.11.2022 |  |

Vero-osasto

Ehdotus nestemäisten polttoaineiden valmisteverosta annetun asetuksen 1 §:n muuttamisesta

# Asian tausta ja asetuksenantovaltuudet

Suomessa työkoneissa käytettävää moottoripolttoainetta verotetaan lämmityksessä käytettävän kevyen polttoöljyn verotasolla. Niissä molemmissa käytetään kevyttä polttoöljyä, johon on lisätty EU:n yhteistä merkitsemisainetta ja lisäksi se on värjätty punaiseksi kansallisella väriaineella, jotta se voidaan erottaa korkeammin verotetusta liikenteen dieselöljystä.

EU:n yhteisen merkitsemisaineen käyttämisestä säädetään [kaasuöljyn ja lentopetrolin merkitsemisestä veron määräämiseksi annetussa neuvoston direktiivissä 95/60/EY](https://kampus.vnv.fi/tyotila/valmisteverotusyksikko/Hallituksen%20esitykset/HE%202022/VNA%20polttoainevero/VNA%20polttoaineveromuistio.docx), jäljempänä *euromarkerdirektiivi.* Sen nojalla annettavassa täytäntöönpanopäätöksessä säädetään tarkemmin käytettävästä aineesta. Mainittua päätöstä tarkastellaan määräajoin ottaen huomioon tekninen kehitys tai jos on muita perusteita vaihtaa toiseen aineeseen.

Komissio antoi 17.1.2022 [täytäntöönpanopäätöksen (EU) 2022/197 uudesta EU:n yhteisestä merkitsemisaineesta](https://eur-lex.europa.eu/legal-content/FI/TXT/?uri=CELEX%3A32022D0197&qid=1667328916196), jäljempänä *euromarkerpäätös.* Nykyinen merkitsemisaine (Solvent Yellow 124) vaihdetaan, koska sen toimivuus on selvityksen[[1]](#footnote-2) ja jäsenvaltioiden näkemysten mukaan heikentynyt ja petosriski kasvanut. Euromarkerpäätöstä tarkastellaan seuraavan kerran viimeistään 31.12.2028.

Uusi EU:n yhteinen polttoöljyn merkitsemisaine on kaupalliselta nimeltään Accutrace Plus (butoksibentseeni). Merkitsemisaineen määrä on euromarkerpäätöksessä asetettu yhdenmukaiselle vaihteluvälille. Näin mahdollistetaan vaatimustenmukaisuuden tehokas täytäntöönpano ja valvonta kaikkialla unionissa.

Nestemäisten polttoaineiden valmisteverosta annetun lain (1472/1994), jäljempänä *polttoaineverolaki,* 7 §:n 1 momentissa säädetään velvollisuudesta tehdä kevyenä polttoöljynä käytettäväksi tarkoitettu polttoaine ja valopetroli tunnistettavaksi. Pykälän 4 momentin mukaan valtioneuvoston asetuksella annetaan tarkempia säännöksiä tunnistettavaksi tekemisestä. Vuoden 2022 alusta tuli voimaan uusi valtioneuvoston asetus nestemäisten polttoaineiden valmisteverosta (1375/2021), jäljempänä *polttoaineveroasetus*, jolla kumottiin aikaisempi asetus 1547/1994.

# Asian valmistelu

Asetusluonnos on valmisteltu valtiovarainministeriössä. Tullilaboratorio sekä Verohallinto ovat osallistuneet valmisteluun.

Luonnos oli lausuntokierroksella xx–xx. Lausunnon antoivat…

# Nykytila ja muutosehdotus

Polttoaineveroasetusta on muutettava EU:n yhteisen merkitsemisaineen vaihtumisen takia.

Polttoaineveroasetuksen 1 §:ssä säädetään polttoaineen tunnistettavaksi tekemisestä. Pykälän 1 momentin mukaan kevyenä polttoöljynä käytettäväksi tarkoitettu dieselöljy tai muu kaasuöljy on tehtävä tunnistettavaksi momentissa säädetyllä merkitsemisaineella. Polttoaine tehdään tunnistettavaksi EU:n yhteisestä merkitsemisaineella sekä kansallisella väriaineella. Pykälän 1 momenttia muutettaisiin uuden euromarkerpäätöksen mukaisesti. Kansallinen väriaine säilyisi ennallaan.

Euromarkerpäätöksessä säädetään siirtymäajasta, joka on enintään 24 kuukautta komission päätöksen antamisesta. Siirtymäaika uuden merkitsemisaineen käyttöönottamiselle päättyy siten viimeistään 17.1.2024. Pitkä siirtymäaika on toimijoille tarpeen uuden merkitsemisaineen käyttöönottoon valmistautumiseksi ja nykyisen merkitsemisaineen varastojen tyhjentämiseksi.

# Pääasialliset vaikutukset

Ehdotettu muutos edellyttää Tullilaboratorion mukaan uuden analysointilaitteen hankintaa. Kertaluonteinen kustannusarvio on noin 80 000–90 000 euroa. Muita viranomaisvaikutuksia ei arvioida aiheutuvan.

# Lausuntopalaute

# Voimaantulo

Asetus ehdotetaan tulemaan voimaan 1.10.2023. Kevyen polttoöljyn voisi vaihtoehtoisesti tehdä tunnistettavaksi tämän asetuksen voimaan tullessa voimassa olleen asetuksen (375/2021) 1 §:n 1 momentissa säädetyn mukaisesti 1.10.2023–17.1.2024.

1. Evaluation of the performance of the short-listed candidate markers regarding the technical requirements (2017). Euroopan komission yhteinen tutkimuskeskus. [https://publications.jrc.ec.europa.eu/repository/handle/JRC107206] [↑](#footnote-ref-2)